Λιμουζέν (επαρχία)

Το Λιμουζέν (γαλλικά: Limousin) είναι μια γεωγραφική και πολιτιστική ζώνη στα νοτιοδυτικά της Γαλλίας, η οποία από το 1589 έως τη Γαλλική επανάσταση αποτελούσε επαρχία του βασιλείου της Γαλλίας.

Από το 1960 έως το 2015, ήταν διοικητική περιοχή περιλαμβάνοντας τρεις νομούς, τους Κρεζ, Κορέζ και Ωτ-Βιέν. Με τη νέα εδαφική μεταρρύθμιση, από το 2016  αποτελεί τμήμα της Νέας Ακουιτανίας.

Η ενσωμάτωση στον βασιλικό τομέα 

Στα τέλη του 15ου αιώνα, τα εδάφη του σύγχρονου Λιμουζέν ήταν διαιρεμένα ανάμεσα στις κτήσεις δύο φεουδαλικών οίκων της νοτιοδυτικής Γαλλίας, του Οίκου του Αλμπρέ (υποκομητεία της Λιμόζ, υποκομητεία της Τυρέν, κομητεία του Περιγκόρ) και του οίκου Αρμανιάκ (κομητεία της Μαρς), ενώ μερικά μικρά τμήματα ανήκαν είτε σε ανεξάρτητα δουκάτα (δουκάτο της Βουρβόνης στα ανατολικά) είτε σε φέουδα του βασιλιά της Γαλλίας (κομητεία της Ανγκουλέμ από τον 14ο αιώνα, Πουατού από τον 13ο αιώνα).

Το 1531 η κομητεία της Μαρς ενσωματώθηκε οριστικά στον βασιλικό τομέα. Το 1572, ο οίκος των Βουρβόνων, στο πρόσωπο του Ερρίκου των Βουρβόνων, διαδέχθηκε τη μητέρα του Ιωάννα του Αλμπρέ, επικεφαλής των διαφόρων φέουδων του οίκου Αλμπρέ. Έγινε έτσι ταυτόχρονα υποκόμης της Λιμόζ και κόμης του Περιγκόρ.

Η ανάρρησή του στον θρόνο της Γαλλίας το 1589 υπό το όνομα του Ερρίκος Δ΄ επέσπευσε την προσάρτηση αυτών των εδαφών στο Γαλλικό στέμμα.

Βασιλική επαρχία 

Με σύνορα που συχνά άλλαζαν, όπως σε όλες τις επαρχίες του Παλαιού καθεστώτος, η επαρχία Λιμουζέν περιελάμβανε τα εδάφη του σημερινού νομού Κορέζ, της Ωτ-Βιέν και ένα μικρό τμήμα της Δορδόνης. Η περιοχή γύρω από τη Λιμόζ ονομαζόταν Άνω Λιμουζέν και γύρω στην Τυλ ήταν το Κάτω Λιμουζίν.

Το 1738, η υποκομητεία της Τυρέν, η οποία μέχρι τότε είχε συνεχίσει να απολαμβάνει σημαντική αυτονομία, συνδέθηκε τελικά με το Βασίλειο της Γαλλίας.

Η επαρχία Λιμουζέν ήταν επί αιώνες βασική συνιστώσα της Ακουιτανίας.

Η δημιουργία των νομών 
Η επαρχία Λιμουζέν, όπως και όλες οι άλλες γαλλικές επαρχίες, με την εδαφική μεταρρύθμιση κατά τη Γαλλική Επανάσταση εξαφανίστηκε. Το έδαφος της επαρχίας κατανεμήθηκε μεταξύ τριών νέων νομών: κυρίως στους νομούς Κορέζ και Ωτ-Βιέν, και σε ένα μικρό τμήμα στη Δορδόνη.

Το σύγχρονο Λιμουζέν 
Το Λιμουζέν ξαναγεννήθηκε ως επίσημη διοικητική περιοχή στον 20ό αιώνα, αλλά με μια ευρύτερη έννοια. Συμπεριλάμβανε και τον νομό Κρεζ, που ιστορικά ανήκε στην κομητεία της Μαρς.

Από το 1960 έως το 2015, ήταν διοικητική περιοχή με το όνομα Λιμουζέν και περιελάμβανε τρεις νομούς, τους Κρεζ, Κορέζ και Ωτ-Βιέν.

Με τη νέα εδαφική μεταρρύθμιση του 1014, από το 2016 η περιοχή Λιμουζέν συνενώθηκε με τις περιοχές Πουατού-Σαράντ και Ακουιτανία και πλέον αποτελούν τη νέα διοικητική περιοχή Νέα Ακουιτανία.

Γλώσσα 
Η πρωταρχική γλώσσα του Λιμουζέν ήταν τα οξιτανικά. Οι οξιτανικές διάλεκτοι, που χρησιμοποιούνται ακόμη κυρίως στις αγροτικές περιοχές αλλά η χρήση τους μειώνεται ραγδαία, είναι:

 Λιμουζέν (Οξιτανικά: Lemosin) διάλεκτος
 Ωβερνιά (Οξιτανικά: Auvernhat) διάλεκτος στα ανατολικά /βορειοανατολικά
 Λανγκεντοσιάν (Οξιτανικά: Lengadocian) στο νότιο περιθώριο του νομού Κορέζ
 Μαρσουά (Οξιτανικά: Marchés), διάλεκτος του βορρά.

Εξωτερικοί σύνδεσμοι 
 Λιμουζέν-επαρχία (αγγλικά)

Παραπομπές

Πρώην επαρχίες της Γαλλίας
Πολιτισμικές και γλωσσολογικές περιοχές της Γαλλίας